苕霅行和於潛令毛國華
作者：晁補之
朝代：宋

paragraphs: 苕溪清，霅溪綠，溪水灣環繞天目。
山間古邑三百家，日出隔溪聞打衙，長官長髯帽烏紗。
不曾執板謁大尹，醉卧紫蘭花影斜。
紫蘭花開爲誰好，年年歲歲溪南道。
不見西陵白髮人，荆江夜雪唱陽春。
陽春絕唱和者寡，客醉聞之雙淚灑。
夜來魂夢海中山，縹緲雲濤煙浪間。
雲濤煙浪不可渡，睡覺秋風落桐樹。
秦吉了，秦吉了，言語無人會。
無人會得奈君何，且向紫蘭花下醉。